Hovedvejen Rute 43 er spærret i begge retninger ved Faaborg på Fyn efter et alvorligt færdselsuheld.

Det oplyser Fyns Politi på Twitter.

- Alvorligt færdselsuheld på rute 43 nord for Faaborg, hvor to biler er kørt frontalt sammen. Redning og politi på vej til stedet. Vejen lukkes i begge retninger. Find alternativ rute. Ikke yderligere oplysninger p.t., skriver politiet ved 16.30-tiden søndag.

Det er uvist, om nogen personer er kommet til skade i uheldet og i så fald, hvor alvorlige skader der er tale om. Dog vil vejen være spærret i "minimum et par timer", skriver politiet kort før klokken 17.



Uheldet er sket nord for Sollerupvej og syd for Øster Hæsinge, og der efterlyses vidner, der har set uheldet ske.

- Har du set uheldet ske på rute 43 - men kørt videre fra uheldsstedet - så kontakt gerne Fyns Politi på 114, skriver politiet.



/ritzau/